CELEX: 62021TN0455
Language: mt
Date: 2021-08-02 00:00:00
Title: Kawża T-455/21: Rikors ippreżentat fit-2 ta’ Awwissu 2021 – Nomura International u Nomura Holdings vs Il-Kummissjoni

11.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 412/16
            
         
      Rikors ippreżentat fit-2 ta’ Awwissu 2021 – Nomura International u Nomura Holdings vs Il-Kummissjoni
      (Kawża T-455/21)
      (2021/C 412/17)
      Lingwa tal-kawża: l-Inġliż
      
         Partijiet
      
      
         Rikorrenti: Nomura International plc (Londra, ir-Renju Unit), Nomura Holdings, Inc. (Tokjo, il-Ġappun) (rappreżentanti: W. Howard, avukat, M. Demetriou u C. Thomas, Barristers-at-law, u N. Seay u S. Whitfield, Solicitors)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla r-raba’ inċiż tal-Artikolu 1 tad-Deċiżjoni tal-Kummissjoni tal-20 ta’ Mejju 2021 fil-Każ AT.40324 (Bonds tal-Gvernijiet Ewropej) dwar proċediment skont l-Artikolu 101 TFUE u l-Artikolu 53 tal-Ftehim taż-ŻEE (id- “Deċiżjoni”), fl-intier tiegħu jew parzjalment, u b’hekk tannulla l-konstatazzjoni tal-Kummissjoni tar-responsabbiltà kontra r-rikorrenti fl-intier jew parzjalment;
               
            
                  —
               
               
                  sussidjarjament, tannulla it-tieni inċiż tal-Artikolu 2 tad-Deċiżjoni, fl-intier jew parzjalment, u b’hekk tannulla l-multa kontra r-rikorrenti fl-intier jew parzjalment;
               
            
                  —
               
               
                  b’mod iktar sussidjarju, tnaqqas sostanzjalment il-multa imposta fuq ir-rikorrenti skont it-tieni inċiż tal-Artikolu 2 tad-Deċiżjoni sa tali ammont kif il-Qorti Ġenerali jidhrilha xieraq; u
               
            
                  —
               
               
                  tikkundanna lill-Kummissjoni għall-ispjjeż tar-rikorrenti.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw għaxar motivi.
      
                  1.
               
               
                  L-ewwel motiv ibbażat fuq żball ta’ liġi fil-konstatazzjoni li r-rikorrenti wettqu ksur “minħabba l-għan” tal-Artikolu 101(1) TFUE u l-Artikolu 53 tal-Ftehim taż-ŻEE.
               
            
                  2.
               
               
                  It-tieni motiv ibbażat fuq żball ta’ evalwazzjoni ta’ fatt u/jew ta’ dritt fil-klassifikazzjoni tal-Kummissjoni tal-kuntatti inkwistjoni u konsegwentement il-konklużjoni tagħha li huma antikompetittivi.
               
            
                  3.
               
               
                  It-tielet motiv ibbażat fuq żball ta’ evalwazzjoni ta’ fatt u/jew ta’ dritt fir-rigward tat-tul tal-perijodu allegat ta’ ksur tar-rikorrenti.
               
            
                  4.
               
               
                  Ir-raba’ motiv ibbażat fuq żball ta’ evalwazzjoni ta’ fatt u/jew ta’ dritt fil-konklużjoni li hemm ksur wieħed u kontinwu bejn it-18 ta’ Jannar 2011 u t-28 ta’ Novembru 2011.
               
            
                  5.
               
               
                  Il-ħames motiv ibbażat fuq ksur allegat ta’ ħtiġijiet proċedurali essenzjali u ta’ Trattati fir-rigward tar-responsibbiltà, inkluż fir-rigward tal-preżentazzjoni tal-Kummissjoni tal-konstatazzjonijiet tagħha, il-mod li bih ikklassifikat il-kuntatti rilevanti u ksur ta’ ugwaljanza fit-trattament fir-rigward tad-determinazzjoni tat-tul tal-parteċipazzjoni tar-rikorrenti.
               
            
                  6.
               
               
                  Is-sitt motiv ibbażat fuq żball ta’ evalwazzjoni ta’ fatt bl-adozzjoni ta’ valur ta’ prokura tal-bejgħ li hija bbażata fuq suppożizzjonijiet li huma żbaljati materjalment bħala kwistjoni ta’ fatt, u l-użu tiegħu ma ġiex ġustifikat mill-Kummissjoni; barra minn hekk, anki fuq it-termini tagħha stess, il-metodoloġija proposta hija difettuża.
               
            
                  7.
               
               
                  Is-seba’ motiv ibbażat fuq il-fatt ta’ ksur tal-prinċipji ġenerali ta’ proporzjonalità, ugwaljanza fit-trattament u li l-multa għandha tkun speċifika għal min wettaq il-ksur fir-rigward tal-kalkolu tal-multa tar-rikorrenti bbażata fuq il-valur ta’ prokura tal-bejgħ tal-Kummissjoni.
               
            
                  8.
               
               
                  It-tmien motiv ibbażat fuq il-ksur allegat tad-dritt tad-difiża u d-dmir li jingħataw ir-raġunijiet fir-rigward tal-preżentazzjoni tal-Kummissjoni tal-valur ta’ prokura tal-bejgħ.
               
            
                  9.
               
               
                  Id-disa’ motiv ibbażat fuq żbalji ta’ evalwazzjoni ta’ fatt u l-ksur tal-prinċipju ta’ ugwaljanza fit-trattament fil-karatterizzazzjoni tal-gravità tal-involviment tar-rikorrenti fil-ksur allegat.
               
            
                  10.
               
               
                  L-għaxar motiv ibbażat fuq nuqqas allegat li jiġi rikonoxxut ir-rwol limitat tar-rikorrenti bħala ċirkustanza mitiganti meta tiġi kkalkulata l-multa tar-rikorrenti.